Filip Rybanič

Filip Rybanič (* 8. jún 1992, Bratislava) je poslanecký asistent Jozefa Rajtára (SaS), obvinený v roku 2016 z porušenia bankového tajomstva je  zatiaľ neprávoplatne odsúdený ale zvolený ako miestny poslanec v Bratislave Rači.

Kariéra 
Vyštudoval obchodnú akadémiu a nedokončil štúdium manažmentu na Univerzite Komenského.
Od roku 2013 pracoval v Tatrabanke, zo začiatku ako servisný poradca, po približne roku ako obchodný poradca. Tatrabanka bolo jeho prvé zamestnanie. Neskôr začal študovať právo a ekonómiu na Ekonomickej univerzite v Bratislave.

Kauza

Začiatok 
Ako zamestnanec Tatrabanky si pozrel účty Roberta Kaliňáka, Jána Počiatka, Mariána Kočnera a Ladislava Bašternáka. Niekoľko dní nato, v piatok 10. júna 2016, ho zadržala polícia. V sobotu 11. júna vyzval Richard Sulík premiéra Roberta Fica aby okamžite odvolal z funkcie ministra vnútra Roberta Kaliňáka.   Zároveň v  Denníku N vyšiel a cez víkend bol doplnený článok, ktorý sa odvolával aj na ďalší zdroj, s tvrdením, že na účet Roberta Kaliňák v roku 2014 prišli dve platby od spoločnosti B.A. Haus spojenej aj s Bašternákom. 

V rozhovore z júla 2017 sa o noci na oddelení vyjadril takto: „Keď sa človek dostane do takejto situácie prvýkrát v živote, chce ju mať čo najskôr za sebou. Nechcel som tam byť. V tom čase som naozaj veril, že polícia funguje, že sú to distingvovaní, fundovaní ľudia, ktorí k vám pristupujú ako k človeku a nesnažia sa vás za každú cenu zavrieť, ale chcú s vami vyjsť. To, že to bola nejaká hra, som vôbec nechápal. Bola to NAKA, špeciálna jednotka, čakal som korektnosť. Myslel som si, že to bude fajn, že sa to rýchlo uzavrie.“ Po prvej výpovedi Rybaničovi prehliadli auto, ktoré mal zaparkované v priestore polície. Vyšetrovateľ od neho vyžadoval druhú výpoveď. Po obvinení vykonal druhú výpoveď, ktorú namieta. Po druhej výpovedi ešte nasledovala domová prehliadka. Poslanec Rajtár tvrdí, že vyšetrovatelia nezískali dôkazy v súlade s právom a domová prehliadka bola tiež nezákonná.

Právne riešenie 
12. septembra 2016 Rybanič na polícii odmietol vypovedať kvôli predošlým skúsenostiam s ňou. Vyšetrovateľ Národnej kriminálnej agentúry naňho v máji 2017 podal návrh na obvinenie z porušenia bankového tajomstva. Rybanič si mal prezrieť účty ministra vnútra Roberta Kaliňáka a bývalého ministra dopravy Jána Počiatka. Návrh bol doručený na Krajskú prokuratúru v Nitre. O Rybaničovej vine rozhodoval Okresný súd Bratislava V.

Súdne pojednávanie vo veci sa začalo 3. augusta 2017. Súd v bratislavskej Petržalke rozhodol, že pojednávanie bude neverejné. Urobil tak na žiadosť Tatrabanky podľa ktorej v spore ide o bankové tajomstvo. Rybanič pred súdom odmietol vypovedať. Novinárom potvrdil, že sa cíti nevinný. Minister vnútra Robert Kaliňák, ktorý v spore vystupuje ako svedok-poškodený sa na súd nedostavil, na svojom blogu však spor komentoval. Na Facebooku informoval, že predvolaný nebol. Vo svojom blogu minister obviňuje poslanca Rajtára, že Rybanič konal na jeho popud.

Z prípadu odišiel prokurátor Bystrík Palovič ml, po upozornení, že býva v byte, ktorý vlastní Bašternák.

Súd odsúdil Rybaniča koncom septembra 2018 na tri roky podmienečne. Rybanič sa odvolal.

25. júna 2019 Krajský súd v Bratislave Rybaniča odsúdil na trojročný podmienečný trest s jednoročným odkladom a skúšobnou dobou. Súd tak uznal Rybaniča za vinného. Zároveň však dodal, že prvotné úkony polície neboli v súlade so zákonom.

Rybanič opätovne uspel s dovolaním na Najvyššom súde SR. Kauzu bude opätovne riešiť Okresný súd Bratislava V. Ako vyplýva z rozpisu pojednávaní súdu, termín prejednania veci je vytýčený na 29. novembra 2022.

Odozva 
Vďaka Rybaničovi sa verejnosť dozvedela, že Róbert Kaliňák o vzťahu s Ladislavom Bašternákom nehovoril pravdu. Právnik Pavel Nechala o kauze poznamenal „Ak minister deklaroval skutočnosti, ktoré tento človek vo svojom zamestnaní preskúmal a upozornil, že minister klame a možno zakrýva aj daňové podvody, v takom prípade možno hovoriť o whistleblowerovi, aj keď je tam politický rozmer.“ Michal Magušin píšuci pre .týždeň Rybaniča porovnal k Edwardovi Snowdenovi.

Komentátor Igor Melicher píšuci pre Pravdu bol kritickejší: „[Rybanič sa] minulý rok rozhodol porušiť bankové tajomstvo a tým aj zákon. Ako zamestnanec Tatra banky nezákonne nahliadol do súkromného účtu ministra Kaliňáka a ďalších osôb. Svoje správanie ospravedlňoval verejným záujmom. Už od začiatku prípadu bolo jasné, že tu o žiadny verejný záujem nejde. Jediné, o čo tu skutočne išlo, je politický boj a vidina vyšších preferencií. Z bankového tajomstva, ktoré má zo zákona chrániť súkromie ľudí, si spravili trhací kalendár, čím sa nepriamo vysmiali do očí aj bežným ľuďom, ktorí zákony poctivo dodržiavajú.“

Referencie 

Osobnosti z Bratislavy
Politické aféry na Slovensku
Asistenti poslancov Národnej rady Slovenskej republiky
Poslanci mestského zastupiteľstva v Bratislave